Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: A rádiózásról és televíziózásról szóló 1996. évi I. törvényben kitűzött öt országos rádió, három földi és két
Paragraph Index: 1097

2. A szolgáltatások és azok infrastruktúrájának fejlesztése 2.1. Távközlés 2.1.1. Párhuzamos (alternatív) hálózati infrastruktúra létrehozása A bővülő igény, a spontán monopólium fennmaradásának veszélye a liberalizált piacon, valamint a piaci árak kialakulásának szükségessége már most kívánatossá teszik, hogy párhuzamos távközlési infrastruktúra épüljön ki Magyarországon. Az „alternatív” és „egyéb” szolgáltatók ütőképes versenytárs megjelenését jelenthetik a domináns távközlési szolgáltató számára az információátviteli piacon. Ezen az úton biztosítható az alacsonyabb bérelt vonali ár és új szolgáltatók piacra lépése a hálózatokhoz való könnyebb hozzáféréssel. Az így kialakuló alternatív infrastruktúra és az arra épülő liberalizált szolgáltatási piac lehetővé teszi az előfizetők számára a felhasználói igények szerinti választást a szolgáltatók és a szolgáltatások között. Ez a választási lehetőség kiterjed a kormányzati, önkormányzati és más állami szervekre is. Alternatív szolgáltató(k) létrehozása jó lehetőséget ad az állami tulajdon hasznosítására, az Antenna Hungária és a MÁV távközlési infrastruktúrájának felhasználásával. 2.1.2. Kormányzati integrált távközlő rendszer létrehozása Létre kell hozni — elsősorban a szolgáltatók versenyeztetése útján és a kormányzati szervezetek és állami többségi tulajdonú gazdálkodó szervezetek meglevő távközlési erőforrásait is felhasználva — a közigazgatási, valamint a rendvédelmi szervezetek igényeit kielégítő, többszintű, szintenként differenciáltan védett, költségtakarékos, integrált távközlő rendszert. A közcélú és különhálózatok optimális kombinációjaként megvalósítandó rendszer egységes irányítását kormányzati (ágazati) felügyelet alá kell vonni. Egyidejűleg meg kell szüntetni az indokolatlan párhuzamosságokat a zártcélú kormányzati távközlő hálózatok létesítése és működtetése terén. Az egységes, európai színvonalú rendszernek béke idején és a minősített időszakban is folyamatosan biztosítania kell az országirányítás távközlési feltételeit. Mindenkor és mindenhol szükségesek a megfelelő szintű és minőségű távközlési kapcsolatok az Európai Unió és a NATO kormányzati és védelmi szerveivel. Ennek legcélszerűbb megvalósítási módja a NATO integrált vezetéstámogatási rendszerének honosítása, illetve kiépítése. Elkerülhetetlen a készenléti szolgálatok részére biztosított 380—400 MHz-es sávban, valamint egyéb kormányzati célokra a 410—430 MHz-es sávban működő (PAMR) digitális trönkölt diszpécser jellegű rádiótelefon szolgáltatás bevezetése 1999-ben. Amennyiben nem sikerül ezt vállalkozási alapon megoldani, mintegy 20 Mrd Ft költségvetési igény fog megjelenni. A hírközlés honvédelmi feladatainak magas színvonalú ellátása érdekében — növelni kell a közcélú hálózatok, elsődlegesen az országos gerinchálózat, biztonságát, csökkenteni zavarérzékenységét, és növelni a honvédelmi érdekből történő hozzáférhetőségét, — ki kell jelölni a honvédelmi feladatokban részt vevő hírközlési szerveket, és meghatározni feladataikat, — fel kell készülni a NATO tagságból eredően a védelmi távközlési igények kielégítése módszereinek, illetve eljárási rendjének szükség szerinti átvételére, 1998/42. szám — növelni kell a közcélú hálózatok nemzetbiztonsági célokra történő hozzáférhetőségét, — ki kell jelölni a nemzetbiztonsági feladatokban részt vevő hírközlési szerveket, és meg kell határozni feladataikat. 2.1.3. Mobil rádiótelefon szolgáltatás A mobil rádiótelefon szolgáltatások költségvetési támogatást nem igényelnek, hanem inkább állami bevételt eredményeznek. 1999-ben kerül bevezetésre az 1800 MHz-es sávban működő GSM platformú mobil rádiótelefon szolgáltatás, az ún. DCS 1800 rendszer. Ennél is a bevezetés költségeit a koncesszióból származó bevételek meghaladják. Tekintettel a hazai piac nagyságára és a gazdaság növekedési kilátásaira, rövid távon az látszik indokoltnak, hogy a meghatározó piaci szereplők száma az UMTS (univerzális mobil távközlési rendszer) bevezetéséig háromnál több ne legyen. A meglevő mobil szolgáltatók eredményes pályázása esetén — pozícióelőnyük ellensúlyozására — az új mobil szolgáltató piaci erősödését elő kell segíteni. Előnyt kell biztosítani számára a piacra lépésnél, és kötelezettségként kell meghatározni a jelenlegi GSM szolgáltatók belső roaming szolgáltatását az új belépő részére. A DCS rendszer megnyitja a lehetőséget a mobil rádiótelefon szolgáltatás általánossá tétele előtt. Ez jelentheti az első lépést a személyi és az univerzális mobil távközlés megvalósítása felé. Az UMTS megjelenésével a mobil piac teljes liberalizálása után 2002—2003-tól kezdődően kell számolnunk, amikor már csak a frekvenciák biztosítása jelenthet korlátozást. 2.1.4. Magyarország régiós szerepvállalása A fejlett információs rendszerekhez való csatlakozásunk és a kapacitások kiépülésének üteme megalapozza azt, hogy Magyarország a közép-kelet-európai régió egyik fontos információs központja legyen, kihasználva földrajzi elhelyezkedéséből, mikrokapcsolataiból és eddigi fejlődéséből fakadó előnyeit. Az államnak támogatnia kell mindazokat a kezdeményezéseket, melyek az ország számára domináns szerepet kívánnak biztosítani a közép-európai távközlési szolgáltatásokban, különös tekintettel az értéknövelt üzleti távközlésre, valamint a Földközi-tenger keleti medencéje távközlési forgalmának tranzitálására és az intelligens hálózati szolgáltatások nemzetközi felkínálására. A megvalósítás fontos feltétele a szélessávú nemzetközi összeköttetések (ATM, TEN 34) kiépítése. 2.1.5. Műsorszórás Az ezredforduló után uralkodóvá váló digitális technika alkalmazása új lehetőségeket nyit meg a műsorszórás előtt. A műsorszórás digitalizálása újabb országos földi hálózatok kialakítását, olcsó közvetlen műholdas vételt, valamint a távközlés (műsorszórás), informatika és média integrálódását teszi lehetővé. A magasabb minőségi követelményeket kielégítő és a frekvencialehetőségek szempontjából is kedvező új technika, a földi digitális rádiózás (T—DAB) 2000—2002. években esedékes létrehozásához szükséges frekvenciasáv-átrendezéshez, illetve a sávot jelenleg használó TV adó kiváltásához és az ezzel összefüggésben felállítandó 2 TV gerincállomás telepítéséhez 1 Mrd Ft összeget kell biztosítani állami forrásból. 2.2. Frekvenciagazdálkodás A frekvenciagazdálkodásnak biztosítania kell a rádiótávközlő eszközök működtetéséhez szükséges frekvenciaspektrumot mind a távközlési, mind a nem távközlési célú igények kielégítéséhez. Az államnak ezért gondoskodnia kell a hatékony korszerű frekvenciagazdálkodás gazdasági, technikai, jogi, illetőleg személyi feltételeiről, intézményi kereteiről. Meg kell szerveznie a spektrumgazdálkodás kutatás-fejlesztési bázisát, elő kell segítenie a szükséges mérőszolgálati rendszernek és a rádióellenőrzés, megfigyelés és zavarelhárítás komplex rendszerének kialakítását, illetve ki kell építenie ezek információs hátterét, melynek költsége 2 Mrd Ft (1999—2000-ben). A szükséges beruházási forrás a Hírközlési Főfelügyelet bevételeiből 2 év alatt részben biztosítható, ha a HIF működésének finanszírozási feltételei kedvezőtlenül nem változnak. Törekedni kell arra, hogy NATO csatlakozási felkészülésünk során a NATO rendszerekhez alkalmazkodó eszköz korszerűsítésnél a frekvenciagazdálkodási szempontok is érvényesüljenek, és új berendezést a DCS 1800 sávjába sem a jelenlegi polgári, sem a katonai felhasználók ne telepíthessenek. Szabaddá kell tenni az EU szabvány szerinti 3. GSM sávot is polgári felhasználásra. Elsődlegesen a megszűnt Hírközlési Alapból átvett feladatok fejezeti kezelésű előirányzatának felhasználásával az 1999— 2001 közötti időszakban 3 Mrd Ft összeget kell biztosítani azon új berendezések beszerzésére, melyek a — DCS 1800 rendszer számára szükséges frekvenciasáv 1998 december 31-én esedékes felszabadításával ideiglenesen másik frekvenciasávba áthangolandó — mobil kormányzati eszközök kiváltását szolgálják. Amennyiben a fejezeti kezelésű előirányzat nem tölthető fel, a hiányzó forrásról a költségvetésnek kell gondoskodnia. 2.3. Postai szolgáltatások A Magyar Posta az elkövetkezendő négy évben folyó áron 45 milliárd Ft fejlesztést tervez. A Posta 32,9 Mrd Ft saját forrással rendelkezik, a többit hitelfelvételből, az Európai Uniótól megszerezhető pénzeszközökből, illetve a költségvetésből kell fedeznie. Ez utóbbi a jelenlegi költségvetési támogatást is figyelembe véve az elkövetkezendő 3 évben évente — változatlan áron — összesen 1-1 Mrd Ft. 2.3.1. Integrált szolgáltatási hálózat kialakítása Az informatika területén megvalósuló technológiai fejlődés kihat a postai szolgáltatások iránti igények alakulására is. A nemzetközi trendeket követve véghez kell vinni az 1997-ben megkezdett „Integrált Postai Hálózat” (Front Office) program megvalósítását. Ez a projekt a szolgáltatások teljes informatikai támogatottságán alapul, és olyan infrastruktúrát biztosít, amely lehetővé teszi a postai be- 1998/42. szám kapcsolódást az informatikai alapú szolgáltatások területére is. 2.3.2. Távvásárlás és a csomagforgalom korszerűsítése A teleshopping — az Internet hálózat felhasználásával — a világméretűvé vált fogyasztói piacon való vásárlás és az egymástól eltérő országok kereskedői árajánlatai közötti választás lehetőségét biztosítja. Az informatikai úton rendelt áru postai úton juthat el a megrendelőhöz, tehát távlatilag a csomagforgalom mennyiségi növekedésével kell számolni. Ez a növekedés szükségessé teszi a csomagforgalom informatikán alapuló „nyomon követési” rendszerének mielőbbi kiépítését. 2.3.3. Értéknövelt szolgáltatások a posta területén Az informatikai hálózat kiépítésével lehetőség nyílik a hagyományos postai szolgáltatások területén is korszerűbb, értéknövelt szolgáltatások bevezetésére. Ezek közül a legfontosabb az elektronikus levél, amely esetében a felvétel és továbbítás elektronikus úton, a kézbesítés fizikai úton történik. 2.3.4. Pénzforgalmi és bankszolgáltatások Az informatikai rendszer kiépítésével jelentősen gyorsulhat a postai közvetítéssel megvalósuló pénzmozgás, amely elősegíti az ország gazdasága számára oly fontos pénzforgási sebesség növelését. A technikai fejlődés és a pénzügyi kormányzat ez irányú erőfeszítésének eredményeként az országban a készpénzforgalom rohamos mértékben csökkenni fog. A postai szolgáltatót szellemi és hálózati kapacitása, a beindított technikai fejlesztés alkalmassá teszi arra, hogy nagyobb mértékben nyújtson banki szolgáltatásokat, ideértve az értékpapírok forgalmazását és lakossági megtakarítások gyűjtését is. A pénz- és bankforgalomra vonatkozó EU szabályozás postai specifikumai egyelőre nem ismeretesek, de az Unióban szó van olyan ajánlásokról, melyek pótlólagos forrásigényeket eredményezhetnek.

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes